PREDAVANJI O ZELIŠČIH ZA USTANOVO PETRA PAVLA GLAVARJA – FEBRUAR 2023

O predavatelju

dr. Janko Rode je končal študij biologije na Biotehniški fakulteti v Ljubljani in tam tudi doktoriral. Svojo poklicno pot je začel kot srednješolski učitelj in nadaljeval kot raziskovalec na Inštitutu za biologijo. Z zelišči se je poglobljeno začel ukvarjati, ko je postal vodja Vrta zdravilnih rastlin na IHPS v Žalcu. Z vodenjem po vrtu, članki, in predavanji je skušal približati raznovrstnost uporabe zelišč širšemu krogu ljudi že takrat, ko to še ni bilo moderno. Objavljal je v revijah MMS, Gaia, Rože in vrt in Herbika ter časopisu Večer. Je avtor dveh, sovator treh in prevajalec več knjig posvečenih raznovrstnosti uporabe zelišč. Je soustanovitelj društva Arnika in soavtor kataloga znanj za NPK zeliščar. Nekaj danes znanih zeliščarjev je pri njem začelo svojo pot. Občasno sodeluje s priznanimi chefi in vrtnarji mlajše generacije. Je višji predavatelj za področje zelišč in ekološkega kmetovanja na Visoki šoli za upravljanje podeželja Grm Novo mesto in na Izobraževalnem centru Erudio.

**Zelišča in okrasne zasaditve**

V tokratnem predavanju bomo spoznali uporabo zelišč za okrasne zasaditve, od okrasne gredice in balkona do zeliščne spirale. Predstavljena bodo izhodišča za oblikovanje zeliščnega vrta in okrasnih zasaditev. Ugotovili bomo kaj je potrebno upoštevati pri zasajanju, kako razvrstiti zelišča za najlepši učinek in kako opremiti okrasni zeliščni nasad. Pogovorili se bomo tudi o možnostih uporabe zelišč iz okrasnih zasaditev. Predavanje bo ilustrirano s primeri iz vrtov slovenskih ljubiteljev in zeliščarjev. Pogledali bomo tudi čez mejo.